A Tanács 2255/96/EK rendelete
(1996. november 19.)
a vasúti, közúti és belvízi közlekedéshez nyújtott támogatásokról szóló 1107/70/EGK rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 75. cikkére,
tekintettel a Bizottság javaslatára [1],
tekintettel a Gazdasági és Szociális Bizottság véleményére [2],
a Szerződés 189c. cikkében szabályozott eljárásnak megfelelően [3],
mivel az 1107/70/EGK rendelet [4] 3. cikkének 1. pontja úgy rendelkezik, hogy a tagállamok támogatást nyújthatnak a köz számára gazdaságosabb közlekedési formák és eszközök fejlesztésének megkönnyítésére általában és a kombinált közlekedés fejlesztésére;
mivel az átrakodás költségei a belvízi fuvarozás összköltségének jelentős részét képviselik; mivel a belvízi hajózás fejlesztéséhez lényeges, hogy nagyobb beruházásokat eszközöljenek a belvízi átrakodó állomások berendezéseinek és eszközeinek hatékonyabbá tételére, és hogy azok jobban megfeleljenek az aktuális logisztikai követelményeknek; mivel ennek érdekében fontos, hogy a tagállamok által vagy az állami forrásokból nyújtott támogatás az érintett vállalkozások rendelkezésére bocsátható legyen;
mivel a belvízi hajózás fejlesztéséhez nyújtott támogatások feltételeit össze kell hangolni, és fontos e támogatások hatásának rendszeres időközönkénti értékelése;
mivel ezt a támogatást elegendően hosszú ideig kell foyósítani az említett beruházásokhoz azért, hogy legyen idő a piac megnyerésére és a belvízi forgalom fejlesztésére, és mivel a Tanácsnak határoznia kell az ezt követő szabályozásról,
ELFOGADTA EZT A RENDELETET:
Egyetlen cikk
Az 1107/70/EGK rendelet 3. cikkének 1. pontja a következő f) alponttal egészül ki:
"f) 1999. december 31-éig, ahol a támogatásokat ideiglenesen nyújtják, és a belvízi hajózás fejlesztésének megkönnyítése a céljuk, az ilyen támogatásoknak a következőkre kell vonatkozniuk:
- a belvízi terminálok infrastruktúrájában eszközölt beruházások, vagy
- az átrakodáshoz szükséges rögzített és mozgatható berendezésekben eszközölt beruházások.
A nyújtott támogatás nem haladhatja meg a beruházás teljes összegének 50 %-át.
A támogatás célja a belvízi utakon új vagy további fuvarozási kapacitások kifejlesztésének elősegítése. A kedvezményezetteknek meg kell felelniük az érintett tagállam által megállapított részletes előírások követelményeinek, és felelősséggel tartoznak a beruházás tényleges végrehajtásáért.
A Bizottság kétévenként jelentést nyújt be az Európai Parlamentnek és a Tanácsnak az intézkedések végrehajtásának eredményéről, különösen a támogatások odaítéléséről, összegéről és annak a belvízi közlekedésre gyakorolt hatásáról. A tagállamok átadják a Bizottságnak az e jelentés elkészítéséhez szükséges információkat.
A Bizottság javaslata alapján a Tanács legkésőbb 1999. július 31-ig, a Szerződésben előírt feltételek szerint, határoz az ezt követő szabályozásról vagy, adott esetben, a támogatási szabályozás megszüntetésének feltételeiről."
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1996. november 19-én.